മാലിഗാവിള ബുദ്ധപ്രതിമ

ശ്രീ ലങ്കയിലെ മാലിഗാവിള എന്ന സ്ഥലത്തുള്ള ശ്രീ ബുദ്ധന്റെ പ്രതിമയാണ് മാലിഗാവിള ബുദ്ധപ്രതിമ എന്നറിയപ്പെടുന്നത്. ശ്രീ ബുദ്ധന്റെ നിൽക്കുന്ന രൂപമാണ് ഈ പ്രതിമയിൽ ചിത്രീകരിച്ചിരിക്കുന്നത്. ഏഴാം നൂറ്റാണ്ടിൽ ഒരു വലിയ ചുണ്ണാമ്പുകല്ലിൽ നിന്നാണ് ഈ പ്രതിമ കൊത്തിയെടുത്തത്. അഗ്ഗബോധി എന്ന ഒരു രാജകു‌മാരനാണ് ഈ പ്രതിമ പണികഴിപ്പിച്ചത്. ശ്രീ ലങ്കയിലെ ഒറ്റയ്ക്ക് നിൽക്കുന്ന ഏ‌റ്റവും വലിയ ബുദ്ധപ്രതിമയാണിത്. 1951-ൽ ഈ പ്രതിമ കണ്ടെത്തുന്ന സമയത്ത് ഇത് പല കഷണങ്ങളായി പൊട്ടിപ്പോയിരുന്നു. 1980-ൽ ഈ പ്രതിമ പുനർനിർമ്മിക്കപ്പെട്ടു. അന്ന് പ്രസിഡന്റായിരുന്ന രണസിംഗെ പ്രേമദാസയുടെ നിർദ്ദേശാനുസരണമായിരുന്നു പുനർനിർമ്മാണം നടത്തിയത്.

കാഴ്ച
ശ്രീ ലങ്കയിലെ ഉവ പ്രവിശ്യയിലെ മൊണെറാഗല ജില്ലയിലെ മലിഗാവിള എന്ന ഗ്രാമത്തിന് അടുത്താണ് ഈ പ്രതിമ സ്ഥിതി ചെയ്യുന്നത്. ഒരു വലിയ ഒറ്റ ചുണ്ണാമ്പുകല്ലിൽ നിന്നാണ് ഈ പ്രതിമ കൊത്തിയെടുത്തിട്ടുള്ളത്. പുരാതന കാലത്തെ 
ശ്രീ ലങ്കയിലെ ഒറ്റയ്ക്ക് നിൽക്കുന്ന ഏറ്റവും ഉയരമുള്ള പ്രതിമയാണ് ഇത്. 37 അടി 10 ഇഞ്ച് ഉയരമാണ് ശിൽപ്പത്തിനുള്ളത്. അവുകന, ബുദുരുവാഗല എന്നിവിടങ്ങളിലെ പ്രതിമകൾക്കൊപ്പം മലിഗാവില പ്രതിമയും പുരാതന ശ്രീ ലങ്കയിലെ നിൽക്കുന്ന ശ്രീ ബുദ്ധന്റെ പ്രതിമകളിൽ ഏറ്റവും മികച്ച ഒന്നായാണ് കണക്കാക്കപ്പെടുന്നത്. അവുകന പ്രതിമയോട് മാലിഗാവില പ്രതിമയ്ക്ക് നല്ല സാദൃശ്യമുണ്ട്. രണ്ട് പ്രതിമകളിലും അശീഷ മുദ്രയാണ് ചിത്രീകരി‌ച്ചിരിക്കുന്നത് എന്നത് സാമ്യങ്ങളിൽ ഒന്നാണ്. അശീഷ മുദ്ര അഭയ മുദ്രയുടെ മറ്റൊരു രൂപമാണ്. നിൽക്കുന്ന ബുദ്ധരൂപം ഇടത് കൈകൊണ്ട് തന്റെ അംഗവസ്ത്രത്തിൽ പിടിച്ചിരിക്കുകയാണ്. വലതുകൈ തോൾ വരെ ഉയർ‌ത്തിയാണ് അശീഷ മുദ്രയിൽ അനുഗ്രഹം നൽകുന്നത്.

ഈ പ്രദേശത്തെ അവശിഷ്ടങ്ങളിൽ നിന്ന് ഈ പ്രതിമയ്ക്ക് ചുറ്റും ഒരു ചിത്രശാല പണികഴിപ്പിച്ചിരുന്നതായി സൂചനയുണ്ട്. 80 അടി നീളവും വീതിയുമുള്ളതായിരുന്നുവത്രേ ഈ ചിത്രശാല. ഇതിന്റെ ഭിത്തികൾക്ക് 4 അടി കട്ടിയുണ്ടായിരുന്നു. ഉയരം 65 അടി ഉണ്ടായിരുന്നിരിക്കണം.

ചരിത്രവും പുനർ നിർമ്മാണവും
ചുളവംശ എന്ന പുരാതന ഗ്രന്ഥത്തിൽ ഈ ശില്പത്തെപ്പതി പ്രതിപാദിക്കുന്നുണ്ട്. ഏഴാം നൂറ്റാണ്ടിലാണത്രേ ഈ പ്രതിമ പണികഴിപ്പിച്ചത്. രുഹുണ എന്ന സ്ഥലത്തെ അഗ്ഗബോധി എന്ന രാജകുമാരനായിരുന്നു നിർമ്മാണ‌ത്തിന് പിന്നിൽ. ഇദ്ദേഹം പദ്മ വിഹാര എന്ന പേരിൽ ഒരു വലിയ ബുദ്ധ ക്ഷേത്രം പണികഴിപ്പിച്ചു എന്നാണ് ചുളവംശത്തിൽ സൂചിപ്പിക്കുന്നത്. അവിടെത്തന്നെ ഇദ്ദേഹം ഒരു വലിയ ബുദ്ധപ്രതിമയും പണികഴിപ്പിച്ചുവത്രേ.

ഈ പ്രതിമ പിന്നീട് വിസ്മൃതിയിൽ ആണ്ടു പോവുകയാണുണ്ടായത്. രണ്ടാമതും മാലിഗാവിള ബുദ്ധപ്രതിമ കണ്ടെത്തുന്നത് 1951 -ലാണ്. പീഡത്തിൽ നിന്ന് വീണ് ചിതറിയ നിലയിലായിരുന്നു പ്രതിമയുടെ അന്നത്തെ സ്ഥിതി. പ്രതിമ രണ്ടാമതും കണ്ടെത്തുന്നതിന് മുൻപ് നിധി വേട്ടക്കാർ 1948 -നടുത്ത് പ്രതിമയിൽ കേടുപാടുകൾ വരുത്തിയതായി സൂചനകളുണ്ട്. 1974 -ലാണ് ആദ്യമായി ഈ പ്രതിമ രണ്ടാമതും ഉയർ‌ത്തി സ്ഥാപിക്കാനുള്ള ശ്രമം നടന്നത്. ഈ ശ്രമം പരാജയത്തിലാണ് അവസാനിച്ചത്. 1991 -ൽ രണ്ടാമതും ഈ പ്രതിമയെ പുനർ നിർമ്മിക്കാനുള്ള ശ്രമം നടന്നു.  രണ്ടാമത്തെ ശ്രമം നടന്നത് അന്നത്തെ പ്രസിഡന്റായിരുന്ന രണസിംഗെ പ്രേമദാസയുടെ നിർദ്ദേശാനുസരണമായിരുന്നു. പ്രതിമയുടെ പൊട്ടിപ്പോയ പല ഭാഗങ്ങളും കേടുപാട് പറ്റിയ നിലയിലായിർന്നു. വലത് കൈ, മുഖം, കാലുകൾ എന്നിവയ്ക്ക് തകരാറുകളുണ്ടായിരുന്നു. ഈ ഭാഗങ്ങളുടെയെല്ലാം അറ്റകുറ്റപ്പണികൾ നടത്തിയ ശേഷമാണ് പ്രതിമ രണ്ടാമതും നിർമിച്ച് സ്ഥാപിക്കപ്പെട്ടത്. പ്രസിഡന്റ് രണസിംഗെ പ്രേമദാസയുടെ മേൽനോട്ടത്തിൽ നടന്ന ഒരു പ്രധാന പ്രവൃത്തിയായാണ് ഇത് കണക്കാക്കപ്പെടുന്നത്. മലിഗാവിള ബുദ്ധപ്രതിമ കാണാനായി എല്ലാ വർഷവും ധാരാളം തീർഥാടകർ എത്താറുണ്ട്.

ഇതും കാണുക
സമാധി പ്രതിമ
തൊലുവിള പ്രതിമ

അവലംബം

ഗ്രന്ഥസൂചിക
von Schroeder, Ulrich. (1990). Buddhist Sculptures of Sri Lanka. (752 p.; 1620 illustrations). Hong Kong: Visual Dharma Publications, Ltd. ISBN 962-7049-05-0

പുറത്തേയ്ക്കുള്ള കണ്ണികൾ
News article with photos of statue 

വർഗ്ഗം:ബുദ്ധപ്രതിമകൾ